P6_TA(2005)0180

Euroopan tulevaisuus kuusikymmentä vuotta toisen maailmansodan päättymisen jälkeen

Euroopan parlamentin päätöslauselma toisen maailmansodan päättymisen ( 8. toukokuuta 1945) 60. vuosipäivästä Euroopassa

Euroopan parlamentti, joka

- ottaa huomioon työjärjestyksen 103 artiklan 2 kohdan,

A. ottaa huomioon, että toinen maailmansota päättyi Euroopassa 8. toukokuuta 1945 seurauksena natsi-Saksan antautumisesta, ja muistaa sodan päättymisen vuosipäivää,

B. muistaa ja suree kaikkia natsien tyrannian uhreja,

C. kunnioittaa erityisesti juutalaisten kansanmurhan uhrien muistoa,

D. kunnioittaa kaikkien sodan osapuolten uhrien muistoa ja suree heidän menetystään eurooppalaisten yhteisenä tragediana,

E. on kiitollinen kaikille, jotka myötävaikuttivat siihen, että epäinhimillisyyteen ja tyranniaan perustuneesta kansallissosialistisesta järjestelmästä vapauduttiin, mitä 8. toukokuuta 1945 symboloi,

F. osoittaa kunnioituksensa erityisesti kaikille liittoutuneiden joukoille, jotka uhrasivat henkensä, sekä niille kansakunnille, erityisesti Yhdysvalloille, Yhdistyneelle kuningaskunnalle, Neuvostoliitolle ja muille liittoutuneille valtioille, jotka taistelivat sodassa natsismia ja fasismia vastaan, ja on kiitollinen niille kansakunnille, jotka tukivat voimakkaasti vapauden ja demokratian palauttamista melkein koko Euroopan mantereen länsiosaan,

G. muistaa, että joillekin kansakunnille toisen maailmansodan loppuminen merkitsi uutta tyranniaa stalinistisen Neuvostoliiton alaisuudessa,

H. on tietoinen siitä valtavasta kärsimyksestä, epäoikeudenmukaisuudesta ja pitkäaikaisesta sosiaalisesta, poliittisesta ja taloudellisesta rappeutumisesta, jonka kokivat myöhemmin rautaesirippuna tunnetun jakolinjan itäpuolelle vangiksi jääneet kansakunnat,

I. antaa tunnustusta Keski- ja Itä-Euroopan kansakunnille, jotka onnistuivat vakiinnuttamaan oikeusvaltion periaatteet ja ihmisoikeuksien kunnioittamisen kaadettuaan demokraattisissa vallankumouksissa kommunistiset hallinnot ja vapauduttuaan niiden vallasta,

J. pitää Euroopan yhdentymisen ja transatlanttisen liiton menestystä sekä niiden mukanaan tuomaa rauhaa ja vaurautta vaikuttavana vastauksena aikaisemmista vastoinkäymisistä ja virheistä saatuihin opetuksiin;

1. korostaa, kuinka tärkeää on pitää menneisyyden muistot elävinä, koska ilman totuutta ja muistamista ei voi olla sovintoa; korostaa samalla, että ainoastaan vahva Eurooppa pystyy tarjoamaan keinon päästä yli menneisyyden hirmuteoista;

2. osoittaa kunnioitustaan ja arvostustaan kaikille, jotka taistelivat tyranniaa vastaan, ja erityisesti niille, jotka joutuivat tyrannian uhreiksi;

3. toistaa olevansa sitoutunut Eurooppaan, jossa vallitsee rauha ja hyvinvointi ja jonka perustavina arvoina ovat ihmisarvon kunnioittaminen, vapaus, demokratia, tasa-arvo, oikeusvaltio sekä ihmisoikeuksien kunnioittaminen;

4. vahvistaa vastustavansa yhtenäisenä rintamana kaikenlaista totalitarismia sen ideologisesta suuntauksesta riippumatta;

5. panee tyytyväisenä merkille, että ensimmäistä kertaa toisen maailmansodan päättymisen muistopäivää voidaan juhlia kaikista Euroopan unionin 25 jäsenmaasta valittujen jäsenten kanssa, ja pitää tätä ilmauksena yhä läheisemmästä liitosta kansojemme ja kansalaistemme välillä, jotka eivät enää näe eroa hyökkääjien ja uhrien tai voittajien ja häviäjien välillä, sekä tilaisuutena jakaa ja yhdistää muistomme, niin että niistä muodostuisi vähitellen todella yhteinen eurooppalainen muisti, ja mahdollisuutena estää nationalismin ja totalitarismin paluu;

6. pitää myönteisenä, että myös Keski- ja Itä-Euroopan valtiot ja kansat voivat nyt nauttia vapaudesta ja heillä on oikeus määrätä omasta kohtalostaan oltuaan monta vuosikymmentä neuvostovallan tai -miehityksen tai muiden kommunististen diktatuurien alaisuudessa; panee tyytyväisenä merkille Saksan yhdistymisen ja sen, että kymmenen Keski- ja Itä-Euroopan valtiota on liittynyt tai on pian liittymässä Euroopan unioniin;

7. korostaa, että Euroopan yhdentyminen on auttanut voittamaan melkein kaikki sodan jälkeiset diktatuurit Euroopan mantereella, sekä Keski- ja Itä-Euroopan maissa että Espanjassa, Portugalissa ja Kreikassa;

8. toteaa, että Euroopan yhdentyminen ja Euroopan unionin kehittyminen edelleen rauhan malliksi ovat tulosta ihmisten vapaasta päätöksestä määrätä itse kohtalostaan ja sitoutua yhteiseen tulevaisuuteen;

9. toteaa, että Helsingin sopimusten mukaan yhdelläkään maalla ei ole oikeutta päättää toisen maan kohtalosta;

10. kehottaa kaikkia maita avaamaan toista maailmansotaa koskevat arkistonsa;

11. kehottaa puhemiestä välittämään tämän päätöslauselman neuvostolle, komissiolle, jäsenvaltioiden parlamenteille, unioniin liittyvien maiden ja ehdokasmaiden hallituksille ja parlamenteille, Euroopan unioniin assosioituneiden maiden hallituksille ja parlamenteille, Euroopan neuvoston jäsenvaltioiden hallituksille ja parlamenteille sekä Yhdysvaltojen kongressille.

--------------------------------------------------